Monique & Brandon Reyneke - Troue van die Jaar
Monique & Brandon Reyneke
Ek en Brandon het op skool ontmoet. Ons het gou beste vriende geword en het in ons tweede jaar op universiteit 'n paartjie geword. In Februarie 2019 het ek een aand op Instagram 'n "post" deur Marion Rehwinkel gesien waar sy vir Valentynsdag 'n promosie op ringe aangebied het. Ons het toe begin gesels oor spesifieke ringe en die planne het bymekaar begin kom.
Ek het gedink die verlowing sou in April of Junie 2019 plaasvind, maar die maande het verby gegaan en steeds was daar geen verlowing nie. Een Vrydagaand (4 Oktober 2019) na 'n lang besige week, het Brandon gevra ons moet iets gaan eet by ons gunsteling plek – Piza e Vino op Stellenbosch. By die restaurant was Brandon baie senuweeagtig en hy wou nie eintlik iets eet nie. Min het ek geweet dis omdat hy senuweeagtig is. Ek het aangebied dat ons maar kon huis toe gaan, maar hy het daarop aangedring dat ons die aand saam geniet.
Na ete was Brandon ewe skielik vreeslik haastig om by die huis te kom. En hy was konstant op sy foon besig. Ek het hom nog geskel omdat hy op sy foon is terwyl hy bestuur. Met ons aankoms by die woonstel het hy ons voordeur vir my oopgesluit en toe ek instap was die hele woonstel mooi opgemaak. Daar was foto's van ons mooiste herinneringe teen die muur geplak, ons liedjie (Timbuktu van Riana Nel) het in die agtergrond gespeel en daar was 'n massiewe bos blomme op die TV kas. Ek het egter steeds nie besef dat die aand, dié aand kon wees nie. Brandon het my toe aangehits om my blomme te gaan kry en toe ek omdraai was hy op sy knieg. En ek het natuurlik "JA!" gesê.
Brandon het die verlowing soos 'n absolute militêre operasie uitgevoer. Daar was kameras opgestel om alles op te neem en Frikkie (my boetie) en Alno (een van ons beste pêlle) het elk 'n lêer met instruksies vir die verloop van die aand ontvang. Na ek ja gesê het, het Brandon hardop gesê "Sy het JA gesê!". Alno en Frikkie het toe skielik uit die kamer verskyn en ons het sjampanje geskink. Dit was die perfekte aand!
Daar was nog 'n hele paar van ons ander vriende by die proses betrokke wat my verloofring veilig tot by Brandon vervoer het van Pretoria af en wat met die aand se beplanning gehelp het. Vir elkeen wat ons aand spesiaal gemaak het is ons diep dankbaar.
Na die verlowing het ons dadelik die troue begin beplan en in Desember 2019 het ons die datum, 24 April 2021, vasgemaak. Ons het toe nog nie besef dat die wêreld tot stilstand sou kom as gevolg van die KOVID pandemie nie. Ons was egter geseënd met die beste diensverskaffers wat die jaar en 'n half se beplanning baie maklik gemaak het. Ons het toe net voor die derde KOVID-19 vlaag ons mooiste dag gehad saam met al ons vriende en familie. Ons het sommer heel naweek troue gehou!